Document ID: 32000R2294

Komisjoni määrus (EÜ) nr 2294/2000,
16. oktoober 2000,
millega kehtestatakse erand nõukogu määruse (EÜ) nr 1255/1999 (piima ja piimatooteturu ühise korralduse kohta) artikli 31 lõikest 10 seoses sihtkohta jõudmise tõendamisega diferentseeritud toetuste korral ning sätestatakse teatavate piimatoodete eksporditoetuse alammäära üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, [1] viimati muudetud määrusega (EÜ) nr 1670/2000, [2] eriti selle artikli 31 lõikeid 10 ja 14,
ning arvestades järgmist:
(1) Määruse (EÜ) nr 1255/1999 artikli 31 lõike 10 kolmandas taandes on sätestatud, et diferentseeritud toetuste korral tuleb toetuse saamiseks esitada tõend, et tooted on jõudnud litsentsil märgitud sihtkohta või teise sihtkohta, mille suhtes on toetus kindlaks määratud; sellest reeglist on võimalik teha erandeid, kui on sätestatud samaväärseid tagatisi pakkuvad tingimused.
(2) Vastavalt sihtkohale diferentseeritud eksporditoetuse puhul sätestatakse komisjoni 15. aprilli 1999. aasta määruse (EÜ) nr 800/1999 (milles kehtestatakse põllumajandussaaduste ja -toodete eksporditoetuste süsteemi ühised üksikasjalikud rakenduseeskirjad, [3] viimati muudetud määrusega (EÜ) nr 1557/2000 [4]) artikli 18 lõigetes 1 ja 2, et toetuse osa, mille arvutamiseks kasutatakse toetuse alammäära, makstakse eksportija taotlusel, kui on esitatud tõend, et toode on ühenduse tolliterritooriumilt lahkunud.
(3) Teatavate kolmandate riikidega kehtestatud erikorra alusel võib nimetatud riikidesse suunatud teatavate piimatoodete eksporditoetus olla mõnikord tunduvalt madalam tavapäraselt kohaldatavast toetusemäärast. Samuti on võimalik, et eksporditoetust ei määrata kindlaks, järelikult ei saa kindlaks määrata ka toetuse alammäära.
(4) Komisjoni 26. jaanuari 1999. aasta määruse (EÜ) nr 174/1999 (milles sätestatakse nõukogu määruse (EMÜ) nr 804/68 rakendamise üksikasjalikud erieeskirjad piima ja piimatoodete ekspordilitsentsideja -toetuste kohta, [5] viimati muudetud määrusega (EÜ) nr 1961/2000 [6]) artikli 20a lõikes 8 sätestatakse koondnomenklatuuri koodi 0402 alla kuuluvate ja Dominikaani Vabariiki eksportimiseks ettenähtud teatavate piimapulbrite toetuse diferentseerimine.
(5) Dominikaani Vabariiki teatavate selliste toodete eksportimise erikorraga, mille suhtes võib kõnealusesse riiki importimisel kohaldada erirežiimi, tagatakse, et tooteid, mis on ette nähtud tarnimiseks muudesse sihtkohtadesse või kõnealusesse sihtkohta väljaspool erikorda ja mille suhtes on taotletud toetust, ei või importida Dominikaani Vabariiki Euroopa Ühenduse ja Dominikaani Vabariigi vahelise vastastikuse mõistmise memorandumis sätestatud erikorra alusel.
(6) Nimetatud erikorda tuleb seetõttu määruste (EÜ) nr 1255/1999 ja (EÜ) nr 800/1999 sätete kohaldamisel arvesse võtta, et mitte koormata eksportijaid kolmandate riikidega kauplemisel tarbetute kulutustega; sel eesmärgil ei võeta eksporditoetuse alammäära kindlaksmääramisel arvesse konkreetsete tingimuste alusel kõnealuse sihtkoha puhul kehtestatud määrasid.
(7) Sihtkoha Dominikaani Vabariik puhul kohaldatakse tariifikvooti alates 1. juulist 2000, et ettevõtjad saaksid kasutada kõnealust erandit alates samast kuupäevast.
(8) Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 1255/1999 artikli 31 lõike 10 kolmandast taandest ja ilma et see piiraks määruse (EÜ) nr 174/1999 artikli 20a lõike 14 kohaldamist, ei nõuta sihtkohta jõudmise tõendit määruse (EÜ) nr 174/1999 artikli 20a lõigetes 3 ja 11 osutatud toodete puhul.
Artikkel 2
Määruse (EÜ) nr 174/1999 artikli 20a lõikes 8 osutatud eritoetust, mis on väiksem kui muude sihtkohtade toetuse alammäär, ei võeta arvesse määruse (EÜ) nr 800/1999 artikli 18 lõikes 2 määratletud tähenduses toetuse alammäära kindlaksmääramisel.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 1. juulist 2000 taotletavate ekspordilitsentside suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. oktoober 2000

Labels: 3
17
6